FI Euroopan unionin virallinen lehti L 140/26

EUROOPAN KESKUSPANKIN PÄÄTÖS,

tehty 15 päivänä toukokuuta 2008,

suojattavan euroseteliaineiston valmistajien hyväksymismenettelyistä

(EKP/2008/3)

(2008/402/EY)

EUROOPAN KESKUSPANKIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 106 artiklan 1 kohdan,

ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä ’perussääntö’) ja erityisesti sen 16 artiklan,

sekä katsoo seuraavaa:

(1) Perustamissopimuksen 106 artiklan 1 kohdassa ja perussäännön 16 artiklassa määrätään, että Euroopan keskuspankilla (EKP) on yksinoikeus antaa lupa setelien liikkeeseen laskemiseen yhteisössä. Tähän sisältyy toimivalta toteuttaa toimenpiteitä, joilla voidaan suojata euroseteleiden luotettavuutta maksuvälineenä.

(2) Jotta voitaisiin säilyttää suuren yleisön luottamus euroseteleihin maksuvälineenä, on tarpeen määritellä turvallisuutta koskevat vähimmäisvaatimukset euroseteleiden ja niiden komponenttien sekä muun sellaisen varotoimenpiteitä edellyttävän aineiston ja tiedon tuotantoa, käsittelyä, varastointia ja kuljettamista varten, joiden menetys, varkauden kohteeksi joutuminen tai julkaiseminen voisi vahingoittaa euroseteleiden luotettavuutta tai edistää väärennettyjen euroseteleiden tai niiden komponenttien tuotantoa. Kaikkien tällaiseen toimintaan osallistuvien yksiköiden on noudatettava turvallisuussääntöjä, joiden sisältö voi kuitenkin vaihdella toiminnan tyypistä riippuen.

(3) On otettava käyttöön valmistajiin sovellettava hyväksymismenettely, jossa vahvistetaan turvallisuussääntöjen noudattaminen, ja menettelyjä, joilla varmistetaan turvallisuussääntöjen jatkuva noudattaminen, sekä lisäksi määrättävä seuraamuksista niiden tapausten varalta, joissa turvallisuussääntöjä ei noudateta. Tällaiset seuraamukset voivat vaihdella varoituksen antamisesta hyväksymisen peruuttamiseen, ja niiden on oltava asianmukaisessa suhteessa todetun laiminlyönnin luonteeseen.

(4) EKP on vastuussa sellaisen järjestelmän käyttöönotosta ja ylläpidosta, jolla varmistetaan, että suojattavaa euroseteliaineistoa voidaan toimittaa vain euroalueen kansallisille keskuspankeille, sellaisten jäsenvaltioiden kansallisille keskuspankeille, jotka valmistautuvat ottamaan euron käyttöön (EKP:n neuvoston päätöksen mukaisesti), muille hyväksytyille valmistajille ja/tai EKP:lle.

(5) Euroseteleiden hankinnasta 16 päivänä syyskuuta 2004 annettuja suuntaviivoja EKP/2004/18 (1) on näin ollen muutettava,

ON PÄÄTTÄNYT SEURAAVAA:

I JAKSO

YLEISET MÄÄRÄYKSET

1 artikla

Määritelmät

Tässä päätöksessä tarkoitetaan:

a) ’kansallisella keskuspankilla’ euron käyttöön ottaneen jäsenvaltion kansallista keskuspankkia;

b) ’tulevalla eurojärjestelmän kansallisella keskuspankilla’ sellaisen jäsenvaltion kansallista keskuspankkia, joka ei ole vielä ottanut euroa käyttöön, mutta on täyttänyt euron käyttöön ottamiselle asetetut edellytykset, ja jonka osalta on tehty päätös poikkeuksen kumoamisesta (perustamissopimuksen 122 artiklan 2 kohdan nojalla);

c) ’suojattavalla euroseteliaineistolla’ euroseteleiden ensimmäistä sarjaa, euroseteleiden komponentteja sekä muuta sellaista varotoimenpiteitä edellyttävää aineistoa ja tietoa, joiden menetys, varkauden kohteeksi joutuminen tai julkaiseminen voisi vahingoittaa euroseteleiden luotettavuutta tai edistää väärennettyjen euroseteleiden tai niiden komponenttien tuotantoa;

d) ’turvallisuussäännöillä’ suojattavan euroseteliaineiston hankintaa ja mitä tahansa suojattavaa eurosetelitoimintaa koskevia aineellisia sääntöjä, sellaisina kuin niistä säädetään erillisessä EKP:n säädöksessä;

e) ’ostajalla’ yritystä, organisaatiota tai kansallista keskuspankkia, joka osallistuu jollain tavoin sopimusteitse suojattavan euroseteliaineiston tuotantoon, käsittelyyn tai varastointiin ostajana;

f) ’valmistuspaikalla’ sellaisia tiloja, joita valmistaja käyttää tai haluaa käyttää suojattavan euroseteliaineiston tuotantoon, käsittelyyn (mukaan lukien hävittäminen) tai varastointiin ennen aineiston kuljetusta sen ostajalle tai erityiseen hävittämispaikkaan, mikäli tarpeen;

g) ’suojattavalla eurosetelitoiminnalla’ mitä tahansa seuraavista: suojattavan euroseteliaineiston tuotanto, käsittely (mukaan lukien hävittäminen), varastointi tai kuljetus;

h) ’valmistajalla’ mitä tahansa yksikköä, joka osallistuu tai haluaa osallistua suojattavaan eurosetelitoimintaan, lukuun ottamatta yksiköitä, jotka osallistuvat tai haluavat osallistua ainoastaan suojattavan euroseteliaineiston kuljetukseen tai hävittämiseen, ja ’hyväksytyllä valmistajalla’ valmistajaa, jolle on annettu täysimääräinen hyväksyminen;

i) ’täysimääräisellä hyväksymisellä’ asemaa, jonka laajuutta käsitellään 3 artiklassa ja jonka EKP antaa valmistajalle suojattavaa eurosetelitoimintaa varten suojattavan euroseteliaineiston osalta;

j) ’laiminlyönnillä’ tilannetta, jossa jokin seuraavista ei ole turvallisuussääntöjen asianomaisten osien mukainen: i) valmistajan tämän päätöksen nojalla käyttöön ottamat turvajärjestelyt; ii) suojattavaa eurosetelitoimintaa harjoittavan hyväksytyn valmistajan toimenpiteet; tai iii) suojattavan eurosetelitoiminnan harjoittamista valmistelevan väliaikaisen hyväksymisen saaneen valmistajan toimenpiteet;

k) ’turvatarkastuksella’ suojattavan eurosetelitoiminnan tarkastamista sen arvioimiseksi, ovatko turvajärjestelyt valmistuspaikalla turvallisuussääntöjen mukaisia; ja

l) ’väliaikaisella hyväksymisellä’ asemaa, jonka laajuutta käsitellään 4 artiklassa ja jonka EKP antaa valmistajalle, jotta tämä saa valmistella suojattavan eurosetelitoiminnan harjoittamista suojattavan euroseteliaineiston osalta.

2 artikla

Yleiset periaatteet

1. EKP:n vahvistamat turvallisuussäännöt ovat vähimmäisvaatimuksia. Valmistajat voivat hyväksyä ja soveltaa ankarampia sääntöjä, mutta EKP arvioi ainoastaan sitä, onko sen omia turvallisuussääntöjä noudatettu.

2. Tätä päätöstä ei sovelleta sellaisten euroseteleiden käsittelemiseen ja varastointiin, jotka on kansallisessa keskuspankissa rekisteröity valmistetuiksi mutta ei liikkeeseen lasketuiksi, sanotun rajoittamatta niiden säännösten soveltamista, joita EKP vahvistaa muussa yhteydessä ja joiden nojalla tätä päätöstä sovelletaan euroseteleitä koskeviin erityisiin menettelyihin.

3. Hyväksytty valmistaja voi toimittaa suojattavaa euroseteliaineistoa vain seuraaville:

a) toiselle hyväksytylle valmistajalle;

b) kansalliselle keskuspankille;

c) EKP:n neuvoston päätöksen perusteella tulevalle eurojärjestelmän kansalliselle keskuspankille; tai

d) EKP:lle.

4. EKP:n johtokunta tekee kaikki päätökset valmistajien hyväksymisestä ja ottaa päätöksiään tehdessään huomioon setelikomitean näkemykset. Lisäksi se on toimivaltainen antamaan kaikki 3 artiklan 6 kohdassa tarkoitetut hyväksymiset.

5. Valmistaja vastaa kaikista kustannuksista ja tappioista, joita valmistajalle aiheutuu tämän päätöksen soveltamisesta.

3 artikla

Täysimääräinen hyväksyminen

1. Hyväksytty valmistaja saa harjoittaa suojattavaa eurosetelitoimintaa suojattavan euroseteliaineiston osalta vain, jos EKP on antanut sille täysimääräisen hyväksymisen kyseistä suojattavaa eurosetelitoimintaa varten.

2. Valmistajalle voidaan antaa täysimääräinen hyväksyminen suojattavaa eurosetelitoimintaa varten jonkin suojattavan euroseteliaineiston osalta sillä edellytyksellä, että

a) sen tietyssä valmistuspaikassa suunniteltua suojattavaa eurosetelitoimintaa varten käyttöön ottamat turvajärjestelyt ovat turvallisuussääntöjen asianomaisten osien mukaisia;

b) suunniteltuun suojattavaan eurosetelitoimintaan osallistuvat setelipainot sijaitsevat fyysisesti jossain jäsenvaltiossa; ja

c) kaikki suunniteltuun suojattavaan eurosetelitoimintaan osallistuvat muut valmistuspaikat kuin setelipainot sijaitsevat jossain jäsenvaltiossa tai Euroopan vapaakauppajärjestön jäsenvaltiossa.

3 EKP:n johtokunta voi muuttaa 2 kohdan c alakohdan nojalla vahvistetun sijaintivaatimuksen soveltamisalaa, missä yhteydessä sen on kuultava setelikomiteaa. Kaikki tällaiset päätökset annetaan viipymättä tiedoksi EKP:n neuvostolle, ja EKP:n johtokunta noudattaa kaikkia neuvoston tältä osin tekemiä päätöksiä.

4. Täysimääräinen hyväksyminen annetaan valmistajalle toistaiseksi, mutta sen asema saattaa muuttua tai se saatetaan peruuttaa 13–15 artiklan nojalla tehtävällä päätöksellä.

5. Hyväksytty valmistaja saa harjoittaa suojattavaa eurosetelitoimintaa vain siinä valmistuspaikassa, jonka osalta se on saanut hyväksymisen, ja vain sen suojattavan euroseteliaineiston osalta, joka on yksilöity tätä valmistuspaikkaa varten. Hyväksytty valmistaja saa järjestää suojattavan euroseteliaineiston kuljetuksen ostajalle ja tarvittaessa järjestää aineiston hävittämisen tämän puolesta (mukaan lukien siihen liittyvät kuljetukset) erityisessä hävittämispaikassa turvallisuussääntöjen asianomaisten osien mukaisesti. Tapauksia, joissa edellä mainittuja turvallisuussääntöjen osia ei noudateta tällaisen hävittämisen tai kuljetuksen aikana, pidetään aina hyväksytyn valmistajan laiminlyönteinä.

6. Hyväksytty valmistaja ei saa ulkoistaa tai siirtää suojattavan euroseteliaineiston valmistusta, käsittelyä (mukaan lukien hävittäminen) tai varastointia toiselle valmistuspaikalle tai millekään kolmannelle osapuolelle (mukaan lukien valmistajan tytäryhtiöt ja osakkuusyhtiöt) ilman EKP:n etukäteen antamaa kirjallista suostumusta.

4 artikla

Väliaikainen hyväksyminen

1. Valmistajalle, jolle ei ole annettu täysimääräistä hyväksymistä, voidaan antaa väliaikainen hyväksyminen suunniteltua suojattavaa eurosetelitoimintaa varten jonkin suojattavan euroseteliaineiston osalta enintään yhden vuoden ajaksi. Jos valmistaja tekee tarjouksen suojattavasta eurosetelitoiminnasta tai sille annetaan tällainen toimeksianto mainitun ajanjakson aikana, väliaikaista hyväksymistä voidaan pidentää, kunnes EKP on tehnyt päätöksen siitä, annetaanko valmistajalle täysimääräinen hyväksyminen.

2. Valmistajalle voidaan antaa väliaikainen hyväksyminen suunniteltua suojattavaa eurosetelitoimintaa varten jonkin suojattavan euroseteliaineiston osalta sillä edellytyksellä, että

a) sen tietyssä valmistuspaikassa suunniteltua suojattavaa eurosetelitoimintaa varten käyttöön ottamat turvajärjestelyt ovat turvallisuussääntöjen asianomaisten osien mukaisia, lukuun ottamatta sen suojattavan euroseteliaineiston valmistusta, käsittelyä ja varastointia koskevia prosessinvalvontaa ja kirjausketjumenettelyjä, jota varten hyväksymistä haetaan;

b) valmistaja kykenee osoittamaan, että se pystyy kehittämään ja ottamaan käyttöön sellaisen prosessinvalvonnan ja sellaiset kirjausketjumenettelyt, jotka on kuvattu a alakohdassa ja jotka ovat turvallisuussääntöjen mukaisia;

c) suunniteltuun suojattavaan eurosetelitoimintaan osallistuvat setelipainot sijaitsevat fyysisesti jossain jäsenvaltiossa; ja

d) kaikki suunniteltuun suojattavaan eurosetelitoimintaan osallistuvat muut valmistuspaikat kuin setelipainot sijaitsevat jossain jäsenvaltiossa tai Euroopan vapaakauppajärjestön jäsenvaltiossa.

3. Valmistaja, jolla on väliaikainen hyväksyminen suojattavaa eurosetelitoimintaa varten jonkin suojattavan euroseteliaineiston osalta, voi saada luottamukselliset euroseteleiden valmistuseritelmät ja valmistella tämän suojattavan eurosetelitoiminnan harjoittamista.

4. Valmistaja, jolla on väliaikainen hyväksyminen suojattavaa eurosetelitoimintaa varten jonkin suojattavan euroseteliaineiston osalta, ei saa harjoittaa tätä eurosetelitoimintaa tai mitään muutakaan eurosetelitoimintaa, jota varten se ei ole vielä saanut hyväksymistä, eikä se voi siirtää tai luovuttaa väliaikaista hyväksymistään millekään kolmannelle osapuolelle (mukaan lukien valmistajan tytäryhtiöt ja osakkuusyhtiöt).

5. Väliaikaisen hyväksymisen voimassaolo päättyy automaattisesti EKP:n 7 artiklan 1 kohdan d alakohdan nojalla määrittämänä päivänä, tämän vaikuttamatta 4 artiklan 1 kohdassa säädettyyn väliaikaisen hyväksymisen enimmäismääräaikaan ja sen mahdolliseen pidentämiseen, ellei a) valmistajalle anneta täysimääräistä hyväksymistä suojattavaa eurosetelitoimintaa varten asianomaisen suojattavan euroseteliaineiston osalta ennen tätä päivämäärää, jolloin väliaikaisen hyväksymisen on katsottava päättyvän sinä päivänä, jona täysimääräinen hyväksyminen annetaan; tai ellei b) sitä peruuteta 14 artiklan nojalla.

6. Väliaikaista hyväksymistä saatetaan muuttaa myös 12 tai 15 artiklan nojalla tehtävällä päätöksellä.

II JAKSO

HYVÄKSYMISMENETTELY

5 artikla

Menettelyn aloittamista koskeva pyyntö ja turvatarkastusryhmän nimittäminen

1. Valmistajan, joka haluaa harjoittaa suojattavaa eurosetelitoimintaa yhden tai useamman suojattavan euroseteliaineiston osalta, on esitettävä EKP:lle kirjallinen pyyntö hyväksymismenettelyn aloittamisesta. Pyynnössä on

a) yksilöitävä suojattava euroseteliaineisto, valmistuspaikka ja sen sijainti sekä suojattava eurosetelitoiminta, jota varten valmistaja hakee hyväksymistä;

b) annettava tietoja, jotka osoittavat, että tuotantokalusto soveltuu sen suojattavan euroseteliaineiston valmistamiseen, jota varten hyväksymistä haetaan;

c) annettava tietoja fyysisistä turvajärjestelyistä valmistuspaikalla;

d) annettava valmistajan kirjallinen sitoumus siitä, että se noudattaa kaikkia tämän päätöksen soveltuvia määräyksiä, sellaisina kuin ne ovat mahdollisesti muutettuina, ja vakuutus siitä, että se pitää turvallisuussääntöjen sisällön luottamuksellisena; ja

e) mikäli valmistaja aikoo käyttää erityistä hävittämispaikkaa, annettava tiedot siitä, miksi valmistaja aikoo menetellä näin, ja tiedot tätä paikkaa koskevista järjestelyistä. Valmistaja antaa erityisesti tietoja suunnitelluista järjestelyistä, jotka koskevat suojattavan euroseteliaineiston kuljettamista erityiseen hävittämispaikkaan ja sieltä eteenpäin, ja suunnitelmista, jotka koskevat suojattavan euroseteliaineiston hävittämisen valvontaa tällaisessa paikassa; ja

f) ilmoitettava selkeästi, hakeeko valmistaja täysimääräistä vai väliaikaista hyväksymistä suojattavalle eurosetelitoiminnalle suojattavan euroseteliaineiston osalta.

2. EKP tutkii hyväksymismenettelyn aloittamista koskevan pyynnön 1 kohdassa vahvistettujen vaatimusten perusteella ja ilmoittaa valmistajalle tämän tutkimuksen tuloksista 20 EKP:n pankkipäivän kuluessa hyväksymismenettelyn aloittamista koskevan pyynnön vastaanottamisesta lukien 3 ja 4 kohdassa vahvistettujen menettelyjen mukaisesti. EKP voi pidentää tätä määräaikaa kerran, mutta EKP:n on ilmoitettava siitä valmistajalle kirjallisesti. EKP voi tutkimusta tehdessään pyytää valmistajalta lisätietoja 1 kohdassa luetelluista seikoista. Jos EKP pyytää lisätietoja, se ilmoittaa valmistajalle tutkimuksen tuloksista 20 EKP:n pankkipäivän kuluessa lisätietojen vastaanottamisesta.

3. EKP hylkää menettelyn aloittamista koskevan pyynnön ja ilmoittaa päätöksestään valmistajalle kirjallisesti perusteluineen viimeistään 2 kohdan mukaisessa määräajassa, jos

a) valmistaja ei toimita 1 kohdassa edellytettyjä tietoja tai kirjallista sitoumusta;

b) valmistaja ei toimita EKP:n 2 kohdan nojalla pyytämiä lisätietoja;

c) valmistajan hyväksyminen on peruutettu eikä peruuttamispäätöksessä määritetty uuden hakemuksen esittämistä koskevan kiellon määräaika ole päättynyt; tai

d) setelipainon ja valmistuspaikan sijainti ei vastaa 3 artiklan 2 kohdan b ja c alakohdan vaatimuksia, jos haetaan täysimääräistä hyväksymistä, tai 4 artiklan 2 kohdan c ja d alakohdan vaatimuksia, jos haetaan väliaikaista hyväksymistä.

4. Jos valmistaja täyttää 1 kohdassa asetetut vaatimukset ja toimittaa kaikki 2 kohdan nojalla pyydetyt lisätiedot, EKP ilmoittaa valmistajalle alustavan turvatarkastuksen päivämäärästä viimeistään 2 kohdan mukaisessa määräajassa. EKP toimittaa samaan aikaan valmistajalle

a) kaikkea suojattavaa euroseteliaineistoa koskevan luottamuksellisen luettelon, joka on osa turvallisuussääntöjä; ja

b) jäljennöksen niistä turvallisuussääntöjen osista, jotka liittyvät sen suojattavan euroseteliaineiston valmistukseen, käsittelyyn (mukaan lukien hävittäminen) ja varastointiin, jonka osalta valmistaja hakee hyväksymistä. EKP toimittaa valmistajalle kaikki näiden sääntöjen päivitykset, joita tehdään hyväksymismenettelyn aikana.

5. EKP nimittää turvatarkastusryhmän, johon kuuluu asiantuntijoita EKP:sta ja kansallisista keskuspankeista. Nimitysten yhteydessä noudatetaan eturistiriitojen välttämisen periaatetta. Jos nimityksen jälkeen syntyy eturistiriita, EKP vaihtaa välittömästi kyseisen jäsenen asiantuntijaan, jolla ei ole eturistiriitaa.

6 artikla

Alustava turvatarkastus

1. Alustava turvatarkastus alkaa viimeistään 20 EKP:n pankkipäivän kuluessa siitä, kun valmistaja on saanut EKP:lta 5 artiklan 4 kohdassa tarkoitetun ilmoituksen. Jos valmistaja hakee täysimääräistä hyväksymistä, turvatarkastusryhmä tarkastaa alustavan turvatarkastuksen aikana suunnitellun suojattavan eurosetelitoiminnan järjestelyt ja käy tutkimassa valmistuspaikan, jonka osalta valmistaja on pyytänyt täysimääräistä hyväksymistä, sekä arvioi mahdollisia erityiseen hävittämispaikkaan liittyviä järjestelyjä.

2. Turvatarkastusryhmä arvioi, ovatko turvajärjestelyt, joita valmistaja on ottanut tai aikoo ottaa käyttöön suojattavan eurosetelitoiminnan kaikkien osa-alueiden osalta, turvallisuussääntöjen asianomaisten osien mukaisia. Jos valmistaja ehdottaa ottavansa käyttöön tiettyjä turvajärjestelyjä tai niiden parannuksia noudattaakseen turvallisuussääntöjen asianomaisia osia, hyväksymistä ei anneta ennen kuin nämä järjestelyt tai parannukset on otettu käyttöön. Turvatarkastusryhmä voi tehdä uuden tarkastuksen selvittääkseen, ovatko ehdotetut järjestelyt tai parannukset turvallisuussääntöjen mukaisia, ennen kuin 5 kohdassa tarkoitettu raportti toimitetaan valmistajalle.

3. Jos valmistaja hakee vain väliaikaista hyväksymistä, turvatarkastusryhmä käy tutkimassa valmistuspaikan, jonka osalta valmistaja on pyytänyt väliaikaista hyväksymistä, ja arvioi, ovatko valmistajan käyttöön ottamat turvajärjestelyt turvallisuussääntöjen asianomaisten osien mukaisia, lukuun ottamatta sen suojattavan euroseteliaineiston valmistusta, käsittelyä ja varastointia koskevia prosessinvalvontaa ja kirjausketjumenettelyjä, jota varten hyväksymistä haetaan. Turvatarkastusryhmä arvioi myös, osoittaako valmistaja kykenevänsä kehittämään ja ottamaan käyttöön sellaisen prosessinvalvonnan ja sellaiset kirjausketjumenettelyt, jotka ovat turvallisuussääntöjen mukaisia.

4. Kun alustava turvatarkastus (tai mahdollinen uusi turvatarkastus) on viety päätökseen, turvatarkastusryhmä esittää ennen poistumistaan valmistuspaikasta valmistajalle epävirallisen ja sanallisen alustavan yhteenvedon toteamuksistaan. Jos turvatarkastusryhmä toteaa, että turvallisuussäännöistä on poikettu millä tahansa tavalla, EKP ilmoittaa tästä valmistajalle kirjallisesti 10 EKP:n pankkipäivän kuluessa siitä päivästä, jona alustava turvatarkastus (tai mahdollinen uusi turvatarkastus) on viety päätökseen, ja täsmentää todetut poikkeamat. Valmistajalla on kirjeen vastaanottamisesta 10 EKP:n pankkipäivän ajan mahdollisuus ilmoittaa EKP:lle kirjallisesti huomautuksensa kirjeen sisällöstä ja ehdottaa mahdollisia turvajärjestelyjä tai parannuksia.

5. Turvatarkastusryhmä esittää toteamuksensa raporttiluonnoksessa, jossa otetaan huomioon mahdolliset valmistajalta 4 kohdan mukaisesti saadut huomautukset. Raporttiluonnoksessa esitetään yksityiskohtaisesti erityisesti seuraavat seikat:

a) valmistuspaikassa käytössä olevat turvajärjestelyt, jotka ovat turvallisuussääntöjen mukaiset;

b) kaikki ryhmän toteamat tapaukset, joissa turvallisuussääntöjä ei ole noudatettu;

c) kaikki toimenpiteet, jotka valmistaja on toteuttanut tarkastuksen aikana;

d) kaikki turvajärjestelyt tai parannukset, joita valmistaja on ehdottanut, ja jos uusi tarkastus tehdään, tarkastusryhmän arvio siitä, onko järjestelyt tai parannukset toteutettu; ja

e) turvatarkastusryhmän arvio siitä, pitäisikö täysimääräinen tai väliaikainen hyväksyminen antaa 3 ja 4 artiklassa vahvistettujen vaatimusten mukaisesti.

6. Raporttiluonnos toimitetaan valmistajalle 30 EKP:n pankkipäivän kuluessa alustavan turvatarkastuksen (tai mahdollisen uuden turvatarkastuksen) päättymisestä. Valmistajalla on raporttiluonnoksen vastaanottamisen jälkeen 30 EKP:n pankkipäivän ajan mahdollisuus esittää huomautuksensa raportista. EKP viimeistelee raporttiluonnoksen siten, että se ottaa valmistajan huomautukset huomioon, ennen kuin tekee 7 artiklan nojalla päätöksen.

7 artikla

Hyväksymisestä tehtävä päätös

1. EKP ilmoittaa valmistajalle kirjallisesti päätöksestään, jonka se tekee valmistajan esittämästä hyväksymispyynnöstä, 30 EKP:n pankkipäivän kuluessa siitä, kun se on vastaanottanut valmistajan huomautukset raporttiluonnoksesta tai kun tällaisten huomautusten esittämiselle 6 artiklan 6 kohdassa asetettu määräaika on päättynyt. Päätöksessä yksilöidään selkeästi

a) päätöksen perustelut;

b) valmistaja;

c) se suojattava eurosetelitoiminta valmistuspaikassa, jota varten hyväksyminen annetaan;

d) myönnetäänkö täysimääräinen vai väliaikainen hyväksyminen ja, mikäli kyseessä on väliaikainen hyväksyminen, sen voimassaolon päättymispäivä;

e) hävittämisjärjestelyt erityisessä hävittämispaikassa, jos tällaista hävittämistä suunnitellaan;

f) suojattava euroseteliaineisto, jota varten hyväksyminen annetaan; ja

g) mahdolliset erityisehdot, jotka koskevat a–f kohdassa esitettyjä seikkoja.

Päätöksen on perustuttava 6 artiklan 6 kohdassa tarkoitetussa lopullisessa raportissa esitettyihin tietoihin, joiden on oltava päätöksen liitteenä. Hyväksymisen antamisesta tehtävään päätökseen on sisällytettävä myös jäljennös siitä turvallisuussääntöjen osasta, joka liittyy sen suojattavan euroseteliaineiston kuljettamiseen, jota varten hyväksyminen annetaan.

2. Jos hyväksymistä koskeva hakemus hylätään tai jos valmistaja hakee täysimääräistä hyväksymistä mutta sille annetaan vain väliaikainen hyväksyminen, valmistaja voi panna vireille 17 artiklan mukaisen oikaisumenettelyn.

III JAKSO

JATKUVAT VELVOITTEET

8 artikla

Hyväksyttyjen valmistajien ja EKP:n jatkuvat velvoitteet

1. Hyväksytty valmistaja ilmoittaa EKP:lle kirjallisesti ja viipymättä

a) valmistajan toiminnan lopettamiseen tai uudelleenjärjestelyihin liittyvien tai muiden vastaavien menettelyjen aloittamisesta;

b) valmistajaan liittyvästä selvitysmiehen, pesänhoitajan, toimitusmiehen tai vastaavan henkilön nimittämisestä;

c) aikomuksista toteuttaa alihankintaa tai ottaa kolmansia osapuolia mukaan suojattavaan eurosetelitoimintaan, jolle valmistajalla on hyväksyminen;

d) muutoksista, joita tehdään sen jälkeen kun hyväksyminen on annettu ja jotka vaikuttavat tai saattavat vaikuttaa hyväksymisen kattamiin turvajärjestelyihin; tai

e) muutoksista, joita tapahtuu hyväksytyn valmistajan määräysvallassa omistusrakenteen muutoksen vuoksi tai muusta syystä.

2. EKP ilmoittaa hyväksytyille valmistajille päivityksistä, joita tehdään turvallisuussääntöihin ja jotka koskevat suojattavaa eurosetelitoimintaa, jota varten ne ovat saaneet hyväksymisen.

IV JAKSO

SEURANTATARKASTUKSET

9 artikla

Seurantatarkastuksia koskeva menettely

1. EKP suorittaa hyväksytyillä valmistuspaikoilla seurantatarkastuksia sen jälkeen kun valmistajalle on annettu täysimääräinen tai väliaikainen hyväksyminen.

2. Seurantatarkastuksia voidaan tehdä ilmoittamatta tai ilmoituksen mukaisesti. Tarkastukset tehdään työpäivinä klo 8:n ja 18:n välillä paikallista aikaa, ellei muusta ajankohdasta ole sovittu valmistajan kanssa. Jos kyseessä on ilmoitettu tarkastus, EKP ilmoittaa valmistajalle tarkastuksen ajankohdasta ja toimittaa tarkastusta edeltävän kyselylomakkeen valmistajalle viimeistään 30 EKP:n työpäivää ennen tarkastusta. Valmistaja täyttää ja palauttaa kyselylomakkeen EKP:lle viimeistään 10 EKP:n työpäivää ennen tarkastusta.

3. Seurantatarkastuksiin sovelletaan soveltuvin osin 6 artiklan 2–4 kohtaa sekä 6 artiklan 5 kohtaa sen e alakohtaa lukuun ottamatta. Turvatarkastusryhmän raporttiin sisältyvät lisäksi yksityiskohtaiset tiedot turvatarkastusryhmän arviosta, joka koskee sitä, onko täysimääräistä tai väliaikaista hyväksymistä edelleen syytä soveltaa vai olisiko EKP:n tehtävä jokin 12–14 artiklassa tarkoitetuista päätöksistä. Jos turvatarkastusryhmä katsoo, että 15 artiklaa pitäisi soveltaa, tätä koskevat perustelut on esitettävä sen raportissa, samoin kuin 6 artiklan 4 kohdassa tarkoitetussa EKP:n kirjeessä. Turvatarkastusryhmän näiden toimenpiteiden osalta tekemien ehdotusten täytyy olla asianmukaisessa suhteessa laiminlyönnin vakavuuteen.

4. Raporttiluonnos on lähetettävä valmistajalle 30 EKP:n pankkipäivän kuluessa seurantatarkastuksen päättymispäivästä. Valmistajalla on raporttiluonnoksen vastaanottamisen jälkeen 15 EKP:n pankkipäivän ajan mahdollisuus esittää huomautuksensa tästä raportista. EKP viimeistelee raportin siten, että se ottaa valmistajan huomautukset huomioon, ennen kuin se ilmoittaa valmistajalle seurantatarkastuksen lopputuloksesta 10 artiklan mukaisesti.

10 artikla

Seurantatarkastusten lopputulos

1. Jos 9 artiklassa tarkoitetussa raportissa päädytään siihen, että laiminlyöntejä ei ole, turvatarkastusryhmä ilmoittaa valmistajalle seurantatarkastuksen myönteisestä päätelmästä.

2. Jos 9 artiklassa tarkoitetussa raportissa todetaan laiminlyönti, jota turvatarkastusryhmä ei ole pitänyt välittömänä ja vakavana vaarana euroseteleiden tai niiden komponenttien luotettavuudelle, valmistajan täysimääräinen tai väliaikainen hyväksyminen pysyy voimassa.

3. Edellä 2 kohdassa tarkoitetussa tapauksessa turvatarkastusryhmä ilmoittaa valmistajalle

a) laiminlyöntitapauksesta;

b) siitä, että EKP ei toistaiseksi suunnittele tekevänsä 12–15 artiklassa tarkoitettuja päätöksiä; ja

c) siitä, että valmistajan on korjattava laiminlyönti sellaisessa määräajassa, joka on asianmukaisessa suhteessa laiminlyönnin vakavuuteen.

4. Jos 9 artiklassa tarkoitetussa raportissa todetaan laiminlyönti, joka edellyttää EKP:n tekevän jonkin 12–15 artiklan mukaisista päätöksistä, EKP tekee tällaisen päätöksen 11 artiklassa vahvistetun menettelyn mukaisesti ja siinä asetetussa määräajassa.

5. Edellä 1–3 kohdassa tarkoitettujen tilanteiden osalta turvatarkastusryhmän on ilmoitettava valmistajalle kirjallisesti seurantatarkastuksen lopputuloksesta 20 EKP:n työpäivän kuluessa siitä, kun se vastaanotti 9 artiklan 4 kohdassa tarkoitetut raporttiluonnosta koskevat valmistajan huomautukset tai kun tällaisten huomautusten esittämistä koskeva kyseisessä kohdassa säädetty määräaika päättyi. Turvatarkastusryhmä liittää raportin lopullisen version valmistajalle lähettämäänsä ilmoitukseen.

V JAKSO

LAIMINLYÖNNIN SEURAUKSET

11 artikla

Päätöksentekomenettely

1. Tehdessään edellä 12–15 artiklassa tarkoitettuja päätöksiä EKP

a) arvioi laiminlyöntitapausta ja ottaa huomioon 9 artiklan 4 kohdassa tarkoitetun lopullisen raportin; ja

b) ilmoittaa valmistajalle kirjallisesti päätöksestä, joka tehdään 30 EKP:n pankkipäivän kuluessa siitä, kun valmistajan huomautukset 9 artiklan 4 kohdassa tarkoitetusta raporttiluonnoksesta on saatu, ja yksilöi i) laiminlyöntitapauksen; ii) valmistuspaikan, suojattavan euroseteliaineiston ja toiminnan, johon päätös liittyy; iii) päivän, jona päätös tulee voimaan; ja iv) päätöksen perustelut.

2. Kaikissa tapauksissa, joissa EKP tekee päätöksen 13–15 artiklan nojalla, päätöksen on oltava asianmukaisessa suhteessa laiminlyönnin vakavuuteen. EKP voi ilmoittaa kansallisille keskuspankeille ja kaikille hyväksytyille valmistajille tehdystä päätöksestä, sen soveltamisalasta ja kestosta, ja sen on todettava tällaisessa tapauksessa, että kansallisille keskuspankeille ilmoitetaan, mikäli valmistajan asema myöhemmin vielä muuttuu.

12 artikla

Varoituspäätös

1. Mikäli a) 9 artiklan 4 kohdassa tarkoitetussa lopullisessa raportissa todetaan vähintään yksi 10 artiklan 2 kohdassa kuvatun tyyppinen laiminlyöntitapaus, ja b) kun aikaisemmin on jo todettu kahdesti tämän tyyppinen laiminlyöntitapaus valmistuspaikalla toteutettujen kolmen viimeisimmän turvatarkastuksen aikana (riippumatta siitä, liittyvätkö nämä tapaukset samaan turvallisuussääntöjen määräykseen), EKP antaa varoituspäätöksen valmistajalle.

2. Edellä 1 kohdassa tarkoitetussa kirjallisessa varoituksessa todetaan, että mikäli tapahtuu vielä yksikin 10 artiklan 2 kohdassa tarkoitetun tyyppinen laiminlyönti (riippumatta siitä, liittyykö tämä tapaus samaan turvallisuussääntöjen määräykseen kuin jokin aikaisempi laiminlyöntitapaus), EKP tekee päätöksen 14 artiklan nojalla.

13 artikla

Täysimääräisen hyväksymisen voimassaolon keskeyttäminen uusien tilausten osalta

Jos 9 artiklan 4 kohdassa tarkoitetussa lopullisessa raportissa todetaan laiminlyöntitapaus, jonka turvatarkastusryhmä katsoi olevan välitön ja vakava uhka euroseteleiden tai niiden komponenttien turvallisuudelle mutta jonka osalta valmistaja kykeni osoittamaan turvatarkastuksen aikana, että suojattavaa euroseteliaineistoa ei ollut hävinnyt, varastettu eikä julkaistu, EKP tekee päätöksen, jossa se

a) asettaa valmistajalle kohtuullisen määräajan, jonka kuluessa sen on korjattava laiminlyönti;

b) keskeyttää valmistajan täysimääräisen hyväksymisen voimassaolon siltä osin kuin kysymys on kyseistä suojattavaa euroseteliaineistoa koskevien uusien tilausten vastaanottamisesta (mukaan lukien osallistuminen tätä suojattavaa euroseteliaineistoa koskeviin tarjouskilpailuihin), kunnes a kohdassa tarkoitettu määräaika päättyy; ja

c) täsmentää, että valmistajan täysimääräinen hyväksyminen peruutetaan automaattisesti, kun a kohdassa tarkoitettu määräaika päättyy, ellei valmistaja osoita EKP:lle ennen määräajan päättymistä, että laiminlyönti on korjattu.

14 artikla

Täysimääräisen tai väliaikaisen hyväksymisen peruuttaminen

1. EKP tekee päätöksen valmistajan täysimääräisen hyväksymisen peruuttamisesta seuraavissa tapauksissa:

a) jos 9 artiklan 4 kohdassa tarkoitetussa lopullisessa raportissa todetaan turvallisuussääntöjen laiminlyönti, i) jonka katsotaan olevan välitön ja vakava uhka euroseteleiden tai niiden komponenttien turvallisuudelle, eikä valmistaja ole kyennyt osoittamaan turvatarkastuksen aikana, että suojattavaa euroseteliaineistoa ei ollut hävinnyt, varastettu eikä julkaistu; ii) joka osoittaa turvatarkastusryhmälle, että laiminlyöntiä, jonka perusteella EKP teki päätöksen 13 artiklan nojalla, ei ollut korjattu kyseisessä EKP:n päätöksessä asetetussa määräajassa; tai iii) joka on samantyyppinen kuin laiminlyönti, jonka osalta on jo annettu varoitus 12 artiklan nojalla; tai

b) jos i) valmistaja kieltäytyy päästämästä turvatarkastusryhmää välittömästi valmistuspaikkaan; ii) 3 artiklan 1, 5 tai 6 kohtaa on rikottu; tai iii) EKP voi muusta syystä kohtuudella katsoa, että valmistajan käytös saattaisi vaarantaa euroseteleiden luotettavuuden maksuvälineenä.

2. EKP tekee päätöksen valmistajan väliaikaisen hyväksymisen peruuttamisesta seuraavissa tapauksissa:

i) 4 artiklan 4 kohtaa on rikottu; tai

ii) EKP voi muusta syystä kohtuudella katsoa, että valmistajan käytös saattaisi vaarantaa euroseteleiden luotettavuuden maksuvälineenä.

3. EKP yksilöi peruuttamispäätöksessä päivämäärän, jonka jälkeen valmistaja voi hakea 5 artiklan nojalla uutta täysimääräistä tai väliaikaista hyväksymistä.

4. Jos euroseteleiden luotettavuus maksuvälineenä saattaisi vaarantua sen johdosta, että valmistajalla on peruuttamisen jälkeen hallussaan suojattavaa euroseteliaineistoa, EKP voi vaatia valmistajaa ryhtymään toimenpiteisiin, kuten toimittamaan EKP:lle tai jollekin kansalliselle keskuspankille tietyn suojattavan euroseteliaineiston tai tuhoamaan sen, jotta varmistettaisiin, ettei valmistajan hallussa enää ole tällaista suojattavaa euroseteliaineistoa peruuttamisen voimaantulon jälkeen.

15 artikla

Suojattavan eurosetelitoiminnan keskeyttämismenettely poikkeuksellisissa olosuhteissa

1. Poikkeuksellisissa olosuhteissa, joissa turvatarkastusryhmä toteaa laiminlyönnin, jota se pitää niin vakavana, että euroseteleiden luotettavuus maksuvälineenä saattaisi vaarantua, ellei ryhdytä välittömiin toimenpiteisiin, turvatarkastusryhmä voi keskeyttää kyseisen suojattavan eurosetelitoiminnan välittömästi. Keskeyttämisen täytyy olla asianmukaisessa suhteessa laiminlyönnin vakavuuteen. Turvatarkastusryhmä voi myös vaatia hyväksyttyä valmistajaa toteuttamaan 14 artiklan 4 kohdassa tarkoitetut toimenpiteet sen varmistamiseksi, että valmistajan hallussa ei ole tiettyä suojattavaa euroseteliaineistoa keskeytyksen aikana. Hyväksytyn valmistajan on annettava turvatarkastusryhmälle tiedot muusta asiakkaana tai tavarantoimittajana toimivasta valmistajasta, johon keskeytys saattaa välillisesti vaikuttaa.

2. EKP arvioi toimenpidettä mahdollisimman nopeasti 1 kohdassa tarkoitetun keskeytyksen jälkeen ja tekee 12–14 artiklan mukaisen päätöksen tai päättää keskeytyksen päättymisestä. EKP noudattaa 11 artiklan mukaista menettelyä tällaista päätöstä tehdessään.

16 artikla

EKP:n antamista hyväksymisistä pidettävä rekisteri

1. EKP pitää rekisteriä hyväksymisistä. Rekisterissä

a) luetellaan valmistajat ja valmistuspaikat, joille täysimääräinen tai väliaikainen hyväksyminen on annettu;

b) ilmoitetaan kunkin valmistuspaikan osalta suojattava eurosetelitoiminta ja suojattava euroseteliaineisto, joille täysimääräinen tai väliaikainen hyväksyminen on annettu;

c) mainitaan mahdolliset 7 artiklan 1 kohdan g alakohdassa tarkoitetut erityisehdot; ja

d) kirjataan mahdollisen väliaikaisen hyväksymisen voimassaolon päättyminen.

2. EKP antaa rekisterin tiedot kaikkien kansallisten keskuspankkien ja muiden hyväksyttyjen valmistajien käyttöön.

3. Jos EKP tekee päätöksen 13 artiklan nojalla, se kirjaa toimenpiteen keston ja kaikki tilanteeseen liittyvät muutokset valmistajan nimen, valmistuspaikan, suojattavan euroseteliaineiston ja/tai suojattavan eurosetelitoiminnan osalta.

4. Jos EKP tekee päätöksen 14 artiklan nojalla, se poistaa valmistajan nimen, valmistuspaikan, suojattavan euroseteliaineiston ja suojattavan eurosetelitoiminnan rekisteristä.

5. Jos suojattava eurosetelitoiminta keskeytetään poikkeuksellisissa olosuhteissa 15 artiklan nojalla, EKP:n on ilmoitettava keskeytyksestä kaikille 15 artiklan 1 kohdassa tarkoitetuille muille valmistajille, joihin se saattaa vaikuttaa, ja todettava, että lisätiedot toimintansa keskeyttäneen hyväksytyn valmistajan tilanteesta annetaan sen jälkeen, kun EKP on arvioinut keskeytystä ja tehnyt päätöksen 15 artiklan 2 kohdan nojalla.

VI JAKSO

LOPPUMÄÄRÄYKSET

17 artikla

Oikaisumenettely

1. Jos EKP on

i) hylännyt pyynnön hyväksymismenettelyn aloittamisesta;

ii) evännyt täysimääräisen tai väliaikaisen hyväksymisen;

iii) antanut väliaikaisen hyväksymisen täysimääräistä hyväksymistä koskevan hakemuksen perusteella; tai

iv) tehnyt päätöksen 12–15 artiklan nojalla,

valmistaja voi 30 EKP:n pankkipäivän kuluessa päätöksen tiedoksiannosta esittää EKP:n neuvostolle päätöstä koskevan kirjallisen oikaisuvaatimuksen. Valmistajan on perusteltava oikaisuvaatimuksensa ja sisällytettävä siihen kaikki sitä tukevat tiedot.

2. EKP:n neuvosto voi keskeyttää oikaisuvaatimuksen kohteena olevan päätöksen soveltamisen, jos valmistaja sitä nimenomaisesti oikaisuvaatimuksessaan vaatii ja perustelee vaatimuksensa.

3. EKP:n neuvosto tarkastelee päätöstä valmistajan vaatimuksen valossa ja ilmoittaa päätöksestään valmistajalle kirjallisesti perusteluineen kahden kuukauden kuluessa oikaisuvaatimuksen vastaanottamisesta.

4. Edellä olevan 1–3 kohdan soveltaminen ei vaikuta perustamissopimuksen 230 ja 232 artiklaan perustuviin oikeuksiin.

18 artikla

Lisämuutos

Suuntaviivojen EKP/2004/18 7 artiklan 1 kohdan c alakohta korvataan seuraavasti:

”c) setelipainon on saatava EKP:n antama täydellinen tai väliaikainen hyväksyminen suojattavan euroseteliaineiston valmistajien hyväksymismenettelyistä 15 päivänä toukokuuta 2008 tehdyn päätöksen EKP/2008/3 nojalla, ja EKP:n neuvoston on vahvistettava se kelpoisuusehdot täyttäväksi päätöksellä, joka perustuu EKP:n johtokunnan tekemään arviointiin siitä, miten hyvin setelipaino noudattaa i) euroseteleiden tuotannon laatuvaatimuksia, joista johtokunta päättää erikseen ottaen huomioon setelikomitean näkemykset; ii) terveys- ja työsuojeluvaatimuksia, joista johtokunta päättää erikseen ottaen huomioon setelikomitean näkemykset; sekä iii) euroseteleiden ympäristöystävällistä valmistusta koskevia vaatimuksia, joista johtokunta päättää erikseen ottaen huomioon setelikomitean näkemykset;”.

19 artikla

Voimaantulo

Tämä päätös tulee voimaan 2 päivänä kesäkuuta 2008.

Tehty Frankfurt am Mainissa 15 päivänä toukokuuta 2008. EKP:n puheenjohtaja Jean-Claude TRICHET

(1) EUVL L 320, 21.10.2004, s. 21.